अगले दिन सभी कार्यकर्ताओं को एसडीएम कोर्ट में पेश किया गया। देहरादून और हरिद्वार से कई सामाजिक कार्यकर्ताओं के सुबह ही थाने पहुँच जाने और देशभर से पड़ रहे दबाव के कारण पुलिस कार्यकर्ताओं पर शान्तिभंग के अलावा और कोई गम्‍भीर धारा नहीं लगा पायी। हालाँकि कुछ सूत्रों से यह ख़बर भी मिली कि पुलिस इन पर लोगों को ''विद्रोह के लिए भड़काने'' की धाराएँ और रासुका लगाने की भी फ़ि‍राक में थी। एसडीएम कोर्ट में हिन्‍दू वाहिनी का एक स्‍थानीय नेता और उसका भाई लगातार एसडीएम पर दबाव बनाने की कोशिश करता रहा। एसडीएम महोदय भी पुराने पर्चे की एक-एक पंक्ति (जिसमें भाजपा और संघ की नफ़रत की राजनीति का ज़िक्र था) पढ़कर कार्यकर्ताओं को धमकाने की कोशिश करते रहे। लेकिन शाम तक चार मज़दूर कार्यकर्ताओं को निजी मुचलके पर और एक कार्यकर्ता को ज़मानत पर रिहा करने का आदेश उन्‍हें देना पड़ा। लेकिन अभी रिहाई की काग़ज़ी कार्रवाई चल ही रही थी कि एसडीएम ने नया फ़रमान जारी कर दिया कि पाँचों कार्यकर्ताओं को 2-2 ज़मानतदार लाने होंगे। इस नये आदेश के ठीक पहले हिन्‍दू युवा वाहिनी के नेता काफ़ी देर तक एसडीएम के कमरे में बैठे हुए थे और एसडीएम का तमतमाया चेहरा देखकर अनुमान लगाना कठिन नहीं था कि अन्‍दर क्‍या हुआ होगा। काफ़ी तर्क-वितर्क के बाद अन्‍तत: सभी कार्यकर्ताओं को अगले दिन 10 ज़मानतदार लेकर हाज़ि‍र होने की शर्त पर देर शाम छोड़ा गया। अगले दिन घण्‍टों चले ड्रामे के बाद शाम को सभी कार्यकर्ताओं की ज़मानत की कार्रवाई पूरी हुई।